Винарово (област Видин)

{{друго значение|селото в Област Видин

Вина̀рово е село в Северозападна България, община Ново село, област Видин.

История 
Непосредствено след Втората световна война Винарово е известно като главен център на опозицията срещу комунистическия режим сред селата във Видинско. През 1946 група комунистически агитатори от съседните села по време на митинг влизат в сбиване с местни младежи, при което един комунист от Гъмзово е убит – това е единствената проправителствена жертва сред 24-те, убити по време на предизборната кампания за VI велико народно събрание. На самите избори опозицията получава 58,7% от гласовете в селото.

През зимата на 1950 – 1951 година Винарово е засегнато от кампанията за активизиране на колективизацията и селяни са затваряни в мазето на общината и заливани със студена вода, в резултат на което много от тях получават трайни физически и здравословни увреждания. По това време 5 семейства (23 души) от селото са принудително изселени от комунистическия режим. Въпреки това Трудово кооперативно земеделско стопанство „Нов път“ се създава едва през 1956 г.

В центъра се издига красиво оформен архитектурен комплекс – сградата на кметството, модерни магазини, ресторант, поща, площад. А на ритуалната зала могат да завидят дори някои от областните градове. Оформена е етнографска сбирка, в която е показано богатството на една отколешна традиция, богатство, което ни кара с благоговение да произнасяме сакралните думи ”Земя на дедите ни, бъди благословена!”.

Поминък

Лозарство и винарство 
След разпадането на политикоикономическата система в страната, последните около 20 години в с. Винарово се характеризират с почти пълното обезлюдяване на селото и запустяването на около 20 000 дка лозови масиви, които представляват основния поминък на населението в селото и региона.

Преди пълния разпад на системата виното и спиртните напитки, произвеждани от отглежданите сортове се търгуваха успешно в почти цяла Европа.

С много усилия и упорит труд през последните 3 години започва възраждането на лозаро-винарската промишленост в региона. Изградена е първата винарска изба в селото – Винарска изба „Калотов“, – отбелязана на Картата на виното в България

Обществени институции 
Във Винарово има едно основно училище „Васил Левски“ (понастоящем нефункциониращо) и една детска градина. Читалище „Зора-1927“ води активна просветителна и обществена дейност.

Културни и природни забележителности 
В близост до Винарово се намира местността Белуйна. Има три стари чешми, като най-добре запазена е Средната чешма. Други популярни местности са Бачова, Селището, Мъртвината, Бусковия геран, Песъците и др. В с. Винарово са родени видният общественик Благуна Николова и народният певец Кайчо Каменов.

Редовни събития 
 Всяка година на Възнесение Господне (Спасовден) във Винарово се провежда събор. Всички винаровчани се събират на площада. Пазарният ден е в петък.
Фолклорен събор „Бащино огнище с корени вековни“ – провежда се всяка година последната събота на месец август на Етнографски комплекс „Средна чешма“ – сакрално място за общността на село Винарово, който пази духа на отминалото време. Участват самобитни носители на фолклорните традиции от България, Сърбия и Румъния, които представят спастреното фолклорно и етнографско богатство на свидни бащини огнища. Целта на събора е приобщаване на младото поколение към завещаното от древните ни предци – неоценимо богатство, хубост за бъдни времена.

Други 
Футболният отбор на селото се казва Вихър Винарово.

Възстановен е бившият ресторант на селото под наименованието „Мария Луиза“, в който се провеждат всички значими празници, тържества, абитуриентски вечери, сватби, кръщенета, общественополитически мероприятия, младежки дискотеки и др. Той се намира на централния площад.

Галерия

Източници 

 Цитирани източници
 

Села в област Видин
Населени места в община Ново село (България)